Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum, ir-Rappreżentant Għoli u l-Kummissjoni ressqu l-approċċ tagħhom għal impenn aktar b'saħħtu tal-UE għal Artiku paċifiku, sostenibbli u prosperu. Ir-reġjun tal-Artiku huwa ta' importanza strateġika ewlenija għall-Unjoni Ewropea, fid-dawl tat-tibdil fil-klima, il-materja prima kif ukoll l-influwenza ġeostrateġika. Il-Komunikazzjoni twieġeb għal dawn l-isfidi u l-opportunitajiet ġeopolitiċi, ambjentali, ekonomiċi, ta' sigurtà u soċjali. Hija tfittex li ssaħħaħ il-kooperazzjoni mas-sħab dwar approċċi sostenibbli biex jingħelbu. L-UE se tistabbilixxi uffiċċju tal-Kummissjoni Ewropea fi Greenland, li se jgħolli l-profil tal-kwistjonijiet tal-Artiku fir-relazzjonijiet esterni tal-UE. Il-finanzjament tal-UE se jkun dirett ukoll lejn it-tħeġġiġ tat-tranżizzjoni ekoloġika fl-Artiku, għall-benefiċċju tal-popolazzjonijiet tal-Artiku. Qabel il-Konferenza tan-NU dwar it-Tibdil fil-Klima (COP26) u b'appoġġ għall-azzjoni klimatika globali, il-Komunikazzjoni tappella biex iż-żejt, il-faħam u l-gass jibqgħu taħt l-art. Josep Borrell, ir-Rappreżentant Għoli tal-Unjoni Ewropea għall-Affarijiet Barranin u l-Politika ta' Sigurtà/Viċi President tal-Kummissjoni, qal: “L-Artiku qed jinbidel b'rata mgħaġġla, minħabba l-impatt tat-tisħin globali, iż-żieda fil-kompetizzjoni għar-riżorsi naturali u r-rivalitajiet ġeopolitiċi. Dawn l-iżviluppi juru li l-Ewropa għandha tiddefinixxi l-interessi ġeopolitiċi tagħha b'mod wiesa' biex tippromwovi l-istabbiltà, is-sikurezza u l-kooperazzjoni paċifika fl-Artiku.” Virginijus Sinkevičius, il-Kummissarju għall-Ambjent, l-Affarijiet Marittimi u s-Sajd qal: “Ir-reġjun tal-Artiku qed jisħon tliet darbiet aktar malajr mill-bqija tal-pjaneta. Meta s-silġ u l-permafrost idubu fl-Artiku jkomplu jaċċelleraw it-tibdil fil-klima u għandhom effetti indiretti enormi. L-UE hija impenjata li tagħmel l-Artiku sikur, stabbli, sostenibbli u prosperu. Sikur u stabbli, permezz ta' kooperazzjoni internazzjonali msaħħa; sostenibbli u prosperu, billi tiġi żgurata rabta b'saħħitha bejn l-impenn tal-UE fl-Artiku u l-politika tagħna dwar il-klima, il-Patt Ekoloġiku Ewropew u d-dimensjoni tal-ekonomija blu tagħha”. Artiku sikur, stabbli, sostenibbli, paċifiku u prosperu Bħala attur ekonomiku ewlieni, l-UE taqsam ir-responsabbiltà għall-iżvilupp sostenibbli globali, inkluż fir-reġjun Artiku, u għall-għajxien tal-abitanti tiegħu, inkluż il-popli indiġeni. L-UE għandha impatt sinifikanti fuq l-Artiku permezz tal-impronta ambjentali tagħha u d-domanda tagħha għar-riżorsi u l-prodotti. It-tibdil fil-klima huwa l-akbar theddida li qed jiffaċċja l-Artiku. Din laħqet punt ta' kriżi mingħajr preċedent. L-UE hija mexxejja globali f'din il-battalja, u hija lesta li tagħmel il-parti sħiħa tagħha u tassumi r-responsabbiltà globali tagħha: Permezz tal-ambizzjoni stabbilita tagħha li ssir newtrali għall-klima sal-2050 u li tnaqqas l-emissjonijiet ta' gassijiet serra b'55% sal-2030 kif stipulat fil-liġi l-ġdida dwar il-klima u l-pakkett ta' proposti tal-Patt Ekoloġiku Ewropew, qabel il-konferenza dwar il-klima tal-COP26 tan-NU. It-tisħin tal-Artiku għandu effett enormi fuq il-bqija tad-dinja, u jeħtieġ azzjoni klimatika urġenti b'reazzjoni għal dan. Il-Patt Ekoloġiku Ewropew bis-sett ta' proposti leġiżlattivi tiegħu se jkun fil-qalba tal-impenn tal-UE dwar l-Artiku, flimkien mal-approċċ il-ġdid tal-UE għal ekonomija blu sostenibbli, appoġġata permezz tax-xjenza, l-innovazzjoni u l-investiment reġjonali. L-UE se tkompli ssaħħaħ l-involviment tagħha fl-Artiku permezz ta' dawn il-miri ewlenin: L-UE għandha interess fundamentali fl-appoġġ tal-kooperazzjoni multilaterali fl-Artiku. Abbażi tal-valuri u l-prinċipji tagħha, l-UE ser tikkoopera mas-sħab u l-partijiet ikkonċernati ewlenin kollha fl-Artiku u lil hinn minnu, b'kont meħud tar-responsabbiltà kondiviża għall-ħidma għal reġjun sikur, sostenibbli, prosperu u paċifiku. Dan huwa fl-interess komuni tad-dinja kollha. Kuntest Din il-Komunikazzjoni se tissostitwixxi l-Komunikazzjoni Konġunta “Politika integrata tal-Unjoni Ewropea għall-Artiku”adottata fis-27 ta' April 2016. Il-politika tal-UE dwar l-Artiku ilha tiġi aġġornata regolarment minn mindu tnediet l-ewwel darba fl-2008. F'Diċembru 2019, l-Istati Membri stiednu permezz tal-Konklużjonijiet tal-Kunsill https://data.consilium.europa.eu/doc/document/ST-14952-2019-INIT/en/pdf lill-Kummissjoni u lir-Rappreżentant Għoli biex ikomplu jimplimentaw il-Politika tal-UE dwar l-Artiku, u biex jibdew proċess sabiex jaġġornaw il-Politika tal-UE dwar l-Artiku. Għal aktar informazzjoni: Komunikazzjoni Konġunta “Impenn tal-UE aktar b'saħħtu għal Artiku paċifiku, sostenibbli u prosperu” Mistoqsijiet u Tweġibiet Skeda informattiva